สปสช. ให้บริการฉีดวัคซีนไข้หวัดใหญ่ฟรี จำกัด 4.2 ล้านโดส แนะ 7 กลุ่มเสี่ยง รีบฉีดก่อนหมด
นพ.จักรกริช โง้วศิริ รองเลขาธิการสำนักงานหลักประกันสุขภาพแห่งชาติ (สปสช.) กล่าวว่า ตามที่ สปสช. ได้ร่วมกับกรมควบคุมโรค กระทรวงสาธารณสุข จัดบริการฉีดวัคซีนป้องกันโรคไข้หวัดใหญ่ตามฤดูกาลในปี 2565 จำนวน 4.2 ล้านโดส สิทธิประโยชน์ระบบหลักประกันสุขภาพแห่งชาติ พร้อมเร่งรณรงค์การฉีดที่มีระยะเวลาตั้งแต่วันที่ 1 พฤษภาคม -31 สิงหาคม 2565 เน้นฉีดให้กับประชาชน 7 กลุ่มเสี่ยง ทุกสิทธิการรักษาพยาบาล เพื่อลดอัตราเจ็บป่วยรุนแรงและเสียชีวิตจากภาวะแทรกซ้อนของโรคไข้หวัดใหญ่ โดยบริการฉีดวัคซีนป้องกันโรคไข้หวัดใหญ่ ปีนี้ เป็นการให้บริการในรูปแบบ Walk in คือใครมาก่อนมีสิทธิได้รับบริการก่อน โดยเข้ารับการฉีดวัคซีน ได้ที่หน่วยบริการหรือสถานพยาบาลใกล้บ้าน หรืออาจโทรสอบถามกับหน่วยบริการก่อน ยกเว้นพื้นที่กรุงเทพมหานครที่ยังคงระบบเปิดให้จองฉีดวัคซีนป้องกันโรคไข้หวัดใหญ่ล่วงหน้า ด้วยการลงทะเบียนผ่านแอปเป๋าตัง เช่นเดียวกับปีที่ผ่านมา โดยเป็นความร่วมมือกับธนาคารกรุงไทย จากข้อมูลการให้บริการฉีดวัคซีนป้องกันโรคไข้หวัดใหญ่ตามฤดูกาล ผ่านระบบ Dashboard ณ วันที่ 16 พฤษภาคม 2565 มีประชาชน 7 กลุ่มเสี่ยงเข้าบริการฉีดวัคซีนป้องกันโรคไข้หวัดใหญ่ฯ แล้ว 61,413 คน พบ 5 จังหวัดแรกที่มีการฉีดวัคซีนไข้หวัดใหญ่ สูงสุด ได้แก่ กรุงเทพมหานคร รองลงมาคือ ชลบุรี นนทบุรี สุพรรณบุรี และสมุทรปราการ ส่วน 5 อันดับแรกหน่วยบริการที่มีการฉีดวัคซีนไข้หวัดใหญ่สูงสุด ได้แก่ รพ.ศิริราช รองลงมาคือ รพ.พระนารายณ์มหาราช จ.ลพบุรี รพ.ศรีประจันต์ จ.สุพรรณบุรี รพ.ท่าชนะ จ.สุราษฎร์ธานี และ รพ.ระนอง สำหรับประชาชน 7 กลุ่มเสี่ยง ในการรับบริการวัคซีนป้องกันโรคไข้หวัดใหญ่ 1.กลุ่มหญิงตั้งครรภ์ อายุครรภ์ 4 เดือนขึ้นไป (ให้บริการตลอดทั้งปี) 2.กลุ่มเด็กอายุ 6 เดือน ถึง 2 ปีทุกคน 3.กลุ่มผู้มีโรคเรื้อรัง ได้แก่ ปอดอุดกั้นเรื้อรัง หอบหืด หัวใจ หลอดเลือดสมอง ไตวาย ผู้ป่วยมะเร็งที่อยู่ระหว่างการได้รับเคมีบำบัด และเบาหวาน 4.กลุ่มบุคคลที่มีอายุ 65 ปีขึ้นไป 5.กลุ่มผู้ป่วยโรคธาลัสซีเมียและผู้ที่มีภูมิคุ้มกันบกพร่อง (รวมผู้ติดเชื้อ HIV ที่มีอาการ) 6.กลุ่มผู้เป็นโรคอ้วน (น้ำหนัก 100 กิโลกรัมขึ้นไป หรือ BMI มากกว่า 35 กิโลกรัมต่อตารางเมตร และ7.กลุ่มผู้พิการทางสมองที่ช่วยเหลือตนเองไม่ได้ หากมีข้อสงสัยสอบถามเพิ่มเติมได้ที่ สายด่วน สปสช. 1330